Теодор Траянов
Възход

chitanka.info

Възлизам с теб и нищо не ме спира,

аз тайната узнах: В безкрайний миг

тлей неотменна скръб по блян висок,

възкръсва туй, което не умира,

макар отровено с вълшебен сок!

Люби божествено, ухай по-нежна

от лилия, с милувката на лунен лик,

макар отсянка хищна да витай,

на черна страст в тъгата белоснежна

самотна девствена звезда сияй!

Възлизам днес по пътя на душите,

изтля пожарът на безкрайний миг,

потъна и скръбта по блян висок!

Ти грей до мен, царице на звездите,

с бездънни сълзи в погледа дълбок!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.